
E L Ő T E R J E S Z T É S

Sülysáp Város Önkormányzata Képviselő-testületének
2013. október 17-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2013. (X. 17.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja, egyúttal
Határidő: azonnal

Felelős: polgármester

Sülysáp, 2013. október 10.


Horinka László s.k.


polgármester
Láttam!

Sülysáp, 2013. október .
Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2013. szeptember 18-ai ülése óta 3 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Döntés
	Határidő
	Állapot

	74/2013
	2013-05-23
	Döntés kötvény visszavásárlásról – K&H Bank
	2013-09-30
	Végrehajtva

	75/2013
	2013-05-23
	Döntés kötvény visszavásárlásról - Volksbank
	2013-09-30
	Végrehajtva

	119/2013
	2013-08-15
	Támogatás igénylése Magyarország 2013. évi központi költségvetésének önkormányzati fejezeti tartalékából
	2013-09-30
	Végrehajtva

	
	
	
	
	


II. Tájékoztató az előző ülés óta történt fontosabb eseményekről
· Szeptember 23-án az óvoda műszaki átadás-átvételét lefolytattuk, az átadás átvétel során felvett hibalistát átadtuk a kivitelezőnek, a listán szereplő hibák többségét szeptember 30-ra kijavította. Így a Vasút utcai óvoda október 7-től újra fogadja a gyermekeket. Mindez persze nem jelenti azt, hogy ne lennének további tennivalók, első sorban az óvoda udvarán, azonban ezeket a Faluszolga folyamatosan végzi annak érdekében, hogy a gyerekek hamarosan mind az első, mind a hátsó udvarrészt birtokba vehessék. 

· Szeptember 26-án a csatornázást kivitelező cég építésvezetőjével és Horváth Balázs kollégánkkal bejártuk a szőllősi településrész utcáit, és ellenőriztük a már elkészült út helyreállítási munkákat, valamint megbeszéltük a további teendőket. Az említett területen az aszfaltos utak helyreállítására várhatóan a következő héten, (október 14-től kerül sor) míg a zúzottköves utak javítását folyamatosan végzik. 

· Szeptember 27-én összesen 12 fővel Városfalvára indultunk, ahol a szeptember 29-i hálaadó ünnepen került sor a városfalvai közösség előtt a testvértelepülési megállapodás aláírására. Az eseményen részt vett a település unitárius lelkésze, Városfalva falubírója, valamint a közeli Homoródszentmárton polgármestere is (aki egyébként Homoródszentmárton mellett több települést, többek között Városfalvát is irányítja).

· Október 1-én a Tápiómenti Területfejlesztési Társulás Elnöksége és Közbeszerzési Bizottság összevont ülést tartott, ahol a kivitelezést végző cégek képviselői beszámoltak a munkák jelenlegi állásáról, a felmerült problémákról és a problémákra közösen próbáltunk megoldást találni. 

· Október 2-án a Sülysáp Székhelyű Közös Fenntartású Családsegítő és Gyermekjóléti Szolgálat társulása ülést tartott, ahol a társulási tanács elfogadta Szentmártonkáta kilépési szándékát, valamint az új társulási megállapodást, melynek értelmében 2014. januárjától, a társult települések e társulás keretében látják majd el a házi segítségnyújtást, a belső ellenőrzést és a központi ügyeleti ellátás feladatát is. 

· Október 3-án és 4-én a nagykátai munkaügyi központ kirendeltség vezetőjével Lengyelné Szemők Ildikóval közösen meglátogattuk azokat a sülysápi foglalkoztatókat, akik a legnagyobb létszámokat foglalkoztatják a településen. A látogatás elsődleges célja az volt, hogy a kirendeltség vezető asszony megismerkedjen a sülysápi foglalkoztatókkal, hiszen 2013. július 1-től már nem a monori hanem a nagykátai kirendeltség látja el e téren Sülysápot.
· Október 5-én a Tápiómenti Helytörténészek találkozóján részt vettem, köszöntőt mondtam és a jelenlévőkkel megemlékeztünk az Aradi vértanukról.

· Október 6-án Tápiószelén vettem részt az Aradi vértanuk tiszteletére rendezett megemlékezésen, ahol Kövér László az országgyűlés elnöke avatta fel a vértanuk tiszteletére állított kopjafát.

· Október 9-én Nagykátán Közfoglalkoztatás Fórumra került sor, a járás településeinek polgármesterei és jegyzői részvételével, mivel 2013 november 1-ével 6 hónapos téli közfoglalkoztatási program indul, melybe járási szinten mintegy 1100 főt kell bevonni. Sülysápra 22 fő érkezik várhatóan e program keretében, melynek elsődleges célja azon álláskeresők közfoglalkoztatásba való bevonása, aki még nem vettek részt ebben a programban.

· Október 10-én a Tápiómenti Települések Csatornamű Vízgazdálkodási-társulata Intéző és Ellenőrző Bizottsága összevont ülést tartott, melyen a társulat elnökhelyetteseként értelemszerűen részt vettem. 

Sülysáp, 2013. október 10.

Horinka László s.k.

polgármester

